De fleste af os har dem lige ved hånden – rejseminderne. De er blot få tryk væk på telefonen. Og spørger man blandt nordjyderne, er rejselysten efter et år med coronarestriktioner til at tage at føle på.

-Nu skal jeg lige finde det. Det tager ikke mange sekunder for Mette Rud at finde frem til billedet på sin mobil. -Det er nede fra Gardasøen. På telefonens skærm kan man se hendes to sønner boltre sig i en varm pool på en solbeskinnet sommerdag. På mange måder et billede på en anden tid. Før coronapandemien. Og selvom solen også skinner denne dag over torvet i Blokhus, vidner den prikkende vinterkulde om, at vi nu skriver februar 2021 – og at feriebilledet fra Gardasøen snart er to år gammelt. Derfor glæder Mette Rud, som til daglig er selvstændig erhvervsdrivende, sig også til næste gang, rejsen atter kan gå sydpå. -Hvis vi kan komme afsted til sommer, så tænker jeg, at vi skal til Italien. Men jeg kunne også godt tænke mig at komme til La Santa eller noget i den stil, hvor man kan være lidt mere aktiv, siger hun. For det har været – og er stadig – så som så med rejseaktiviteten. Coronapandemien har sat en effektiv stopper for vores rejser til udlandet. Og det kan også mærkes et andet sted på torvet – hos Louise Nissen. Den aalborgensiske pædagog bladrer længe i billederne på sin telefon, men må til sidst give op. -Alle de nyeste feriebilleder er jo hjemme fra terrassen, griner hun. Så også hun drømmer om snart at kunne rejse på ferie i udlandet. Helst i den sydlige del af Europa. -Jeg tænker, at turen kommer til at gå til Italien eller Frankrig eller noget i den retning, siger hun. Er bare så klar Det er ikke kun dem, som gerne vil deltage i en rejse, der længes mod bedre tider. Det gør dem, der her i landsdelen udbyder rejser, i den grad også. -Jamen, vi er så klar. Det har vi været rigtig længe, griner Miriam Bisgaard Christiansen. Hun er direktør for Nilles Rejser i Dybvad. Hos virksomheden mærkes alvoren og længslen efter normale tilstande alene i det faktum, at kontoret stort set er mennesketomt. Medarbejderne arbejder hjemmefra. I garagen er en tungt læsset europalle også med til at fortælle historien om sæsonen, der aldrig rigtig blev til noget: Den bugner af rejsekataloger for 2020. Alligevel har Miriam Bisgaard Christiansen masser af overskud til smil og latter. For aktiviteterne er trods alt ikke gået helt i stå og kataloget for 2021 er for længst trykt. Der er også i et vist omfang gang i salget, dog primært til danske destinationer. -Det vil helt klart være de danske rejsemål, vi først kommer i gang med. Og derefter de nære rejsemål – altså Tyskland og Scandinavien, siger hun. Også hun skal bladre langt i telefonens billeder, inden der dukker billeder op fra seneste ferie. -Der var vi Lissabon, fortæller hun, da de første feriebilleder dukker op på telefonens skærm. -Det var i efterårsferien. Og det var i 2019. Det er vildt, siger Miriam Bisgaard Christiansen. Se mere mandag aften, når vi kl. 19.30 sender en særudsendelse for at gøre status over coronaepidemien, som vi nu endelig ser ud til at være på vej ud af. Her vil være masser af fokus på taknemmelighed. Det har været svært for mange af os og alle har ofret noget. Men der er mennesker, som fortjener en særlig tak.